Imeslayen –agi n Dda Rezqi rran-d asirem i Lidya, iferĝed Rebbi fell-as, deg yiwet n dqiqa tbeddel fell-as teswiԑt, mi s t-id- iceyyeԑ Rebbi deg ubrid-is, yjemԑ-itt yeffka-as taxxamt tedduri deg-s nettat d mmi-s, teḥmed Rebbi tcekker-it imi mazal lmumnin di ddunit, dɣa tameddit-nni, ččan imensi lwaḥid syin akkin truḥ ɣer texxamt-is, caԑlen tacameԑt imi ulac tafat, dayen i yeĝĝan Yasin yugged, dɣa tessawla-as-d timucuha armi yeṭṭes, ma d nettat kra yekka yiḑ tettduqus mi ara d temmekti ayen i ԑeddan ɣef uqerru-is, Dda Rezqi ur ten-yeĝĝi ara ad xașșen kra, yal tikkelt di ddurt yettruḥu ɣer ssuq yettaččar-asen-d aḑellaԑ s mkul d lxir, ama d lxeḑra, ama d lfakya, ula d aksum yettawi-asen-t-id, ayen i tt-yeĝĝan tԑeweq amek ara asterr lxir-is, d acu kan tga-as leqder d ameqqran imi t-teḥseb am baba-s neɣ ahat kter.